VDSS sklep Psp 44/2014
Sodna praksa Višjega delovnega in socialnega sodišča, 2014-04-09

Jože Cepec (preds.), Elizabeta Šajn Dolenc (poroč.), Edo Škrabec

izvedensko mnenje - izvedenec - izvedenina - nagrada

Izvedenec je v konkretnem primeru upravičen do nagrade za izdelavo zelo zahtevnega izvedenskega dela in ne do nagrade za izjemno zahtevno izvedensko delo.

Pritožbi se ugodi in se sklep sodišča prve stopnje v izpodbijanem delu (I. in II. točka izreka) spremeni tako, da se v I. in II. točki izreka znesek 816,70 EUR nadomesti z zneskom 770,70 EUR in v II. točki izreka znesek 72,28 EUR nadomesti z zneskom 68,21 EUR.

Sodišče prve stopnje je s I. točko sklepa za opravljeno izvedensko delo z dne 2. 7. 2013 sodnemu izvedencu prim. A.A., dr. med., specialistu medicine dela, prometa in športa, priznalo nagrado v skupnem znesku 816,70 EUR. Z II. točko izreka pa je sklenilo, da je na znesek 816,70 EUR potrebno obračunati in plačati 8,85 % prispevek za pokojninsko in invalidsko zavarovanje v višini 72,28 EUR in ga nakazati na transakcijski račun Zavoda za pokojninsko in invalidsko zavarovanje Slovenije. Obenem je sklenilo, da je nagrado, določeno pod točko I. in prispevek pod točko II. dolžan plačati toženec v roku 15 dni od prejema tega sklepa (III. točka izreka) ter da pritožba zoper ta sklep ne zadrži njegove izvršitve (IV. točka izreka).

Zoper I. in II. točko sklepa je pritožbo vložil toženec, zaradi zmotne in nepopolne ugotovitve dejanskega stanja in zmotne uporabe materialnega prava. Navaja, da je sodišče v obrazložitvi izpodbijanega sklepa zapisalo, da gre v konkretnem primeru za izdelavo zelo zahtevnega izvedenskega mnenja in ne za izjemno zahtevnega.  Zato sodnemu izvedencu ni priznalo nadaljnjih 45,00 EUR, ki jih je zahteval v stroškovniku za opravljeno izvedensko delo. Seštevek nagrade in stroškov, ki jih je sodišče priznalo sodnemu izvedencu, ne znaša 816,70 EUR, kot to ugotavlja sodišče, pač pa 770,70 EUR. Posledično je bil zmotno obračunan tudi 8,85 % prispevek za pokojninsko in invalidsko zavarovanje v višini 72,28 EUR, saj je bil obračunan od zneska 816,70 EUR in ne od zneska 770,70 EUR, ki znaša 68,21 EUR.

Sodišče prve stopnje je pri odmeri nagrade in povračila stroškov uporabilo določbe Zakona o pravdnem postopku (Ur. l. RS, št. 26/99 s spremembami, v nadaljevanju ZPP) o nagradi izvedencu, ter Pravilnika o sodnih izvedencih in sodnih cenilcih (Ur. l. RS, št. 88/2010 in 1/2012, v nadaljevanju Pravilnik), pri tem pa je glede na tarifo za vrednotenje izvedenskega dela, ki je določena v 51. členu VI. poglavja za izdelavo zelo zahtevnega izvedenskega dela, namesto 414,00 EUR izvedencu priznalo 459,00 EUR, kolikor znaša nagrada za izjemno zahtevno izvedensko delo. Z upoštevanjem zneska 414,00 EUR, namesto 459,00 EUR, je ob upoštevanju še ostalih priznanih zneskov, ki niso sporni, saj jih pritožba ne izpodbija, znaša celoten znesek priznane nagrade 770,70 EUR in ne 816,70 EUR, kolikor je sodišče priznalo izvedencu.

Posledično je zmotno obračunan tudi 8,85 % prispevek za pokojninsko in invalidsko zavarovanje, ker je obračunan od zneska 816,70 EUR, namesto od zneska 770,70 EUR. Pravilen znesek 8,85 % prispevka za pokojninsko in invalidsko zavarovanje znaša 68,21 EUR.

Glede na vse obrazloženo je pritožbeno sodišče v skladu s 5. alineo 358. člena ZPP sklep v izpodbijanem delu (I. in II. točka) spremenilo tako, da je znesek 816,70 EUR nadomestilo z zneskom 770,70 EUR ter v II. točki izreka znesek 72,28 EUR z zneskom 68,21 EUR.

Pravilnik o sodnih izvedencih in sodnih cenilcih člen 51.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.